**แนวทางการพัฒนาและกำกับดูแลสมาคมการค้าของกรมพัฒนาธุรกิจการค้า ประจำปี 2560**

 กรมพัฒนาธุรกิจการค้า มีพันธกิจหลักในการจดทะเบียนสมาคมการค้าตามพระราชบัญญัติสมาคมการค้า พ.ศ. 2509 และกำกับดูแลสมาคมการค้าให้ดำเนินงานอย่างถูกต้องตามกฎหมายควบคู่กับการเสริมสร้างความเข้มแข็งให้ สามารถขับเคลื่อนสมาคมการค้าสู่การบริหารจัดการที่มีประสิทธิภาพในระดับสากล ในการผลักดันเศรษฐกิจของประเทศให้มีเสถียรภาพ สามารถเติบโตได้อย่างมั่นคงและยั่งยืน

 **เป้าหมาย**

 พัฒนาศักยภาพสมาคมการค้า ให้มีการบริหารจัดการและขับเคลื่อนการดำเนินงานของสมาคมการค้าอย่างเป็นระบบ พร้อมสร้างโอกาสทางการค้าและเป็นตัวแทนที่เข้มแข็งให้กับกลุ่มผู้ประกอบธุรกิจ รวมทั้งให้สมาคมการค้าปฏิบัติถูกต้องตามกฎหมาย

 **กลยุทธ์**

 1. พัฒนาศักยภาพสมาคมการค้า (Smart Trade Association) ให้มีการบริหารจัดการและขับเคลื่อนการดำเนินงานของสมาคมการค้าอย่างเป็นระบบ รวมทั้งสร้างการรับรู้และเชิดชูเกียรติสมาคมการค้าที่สามารถพัฒนาตามเกณฑ์มาตรฐานได้ ตลอดจนเสริมสร้างเครือข่ายสมาคมการค้าตามกลุ่ม Cluster หรือ Supply Chain เพื่อสร้างพันธมิตรและต่อยอดการทำธุรกิจ

 2. กำกับดูแลสมาคมการค้าให้ปฏิบัติถูกต้องตามกฎหมาย

 **วิธีการดำเนินงาน**

 **1. พัฒนาศักยภาพสมาคมการค้า (Smart Trade Association)**

 1.1 เสริมสร้างองค์ความรู้ด้านการบริหารสมาคมการค้าที่จำเป็นแก่ผู้บริหาร ผู้จัดการ เจ้าหน้าที่ และสมาชิกสมาคมการค้า ทั้งด้านการบริหารจัดการ การวางกลยุทธ์สมาคมการค้า และการทำงานเป็นทีม

 1.2 พัฒนาศักยภาพสมาคมการค้าสู่เกณฑ์มาตรฐานสากล มีการบริหารจัดการและขับเคลื่อนการดำเนินงานของสมาคมการค้าอย่างเป็นระบบ พร้อมสร้างการรับรู้และเชิดชูเกียรติสมาคมการค้าที่สามารถพัฒนาตามเกณฑ์มาตรฐาน ตลอดจนสร้างเครือข่ายสมาคมการค้าตามกลุ่ม Cluster หรือ Supply Chain เพื่อสร้างพันธมิตรในการทำธุรกิจและเสริมสร้างขีดความสามารถทางการแข่งขัน

 **2. กำกับดูแลสมาคมการค้าให้ปฏิบัติถูกต้องตามกฎหมาย**

2.1 ถอนร้าง (Cleansing) สมาคมการค้าที่ขาดการติดต่อกับสำนักงานทะเบียนสมาคมการค้า 2 ปีขึ้นไป หรือไม่นำส่งสำเนางบดุลหรือรายงานประจำปีต่อนายทะเบียนติดต่อกันตั้งแต่ 3 ปีขึ้นไป จำนวน 170 สมาคม เพื่อให้ฐานข้อมูลสมาคมการค้ามีความถูกต้องและเป็นปัจจุบัน และนำข้อมูลมาใช้วางแผนพัฒนาศักยภาพสมาคมการค้า รวมทั้งกำกับดูแลสมาคมการค้าให้ปฏิบัติถูกต้องตามกฎหมาย สร้างความน่าเชื่อถือ และส่งเสริมธรรมาภิบาล

2.2 ตรวจเยี่ยมสมาคมการค้า เพื่อรับฟังปัญหาและอุปสรรค รวม ทั้งติดตามการดำเนินงาน และสร้างความตระหนักให้ผู้บริหารสมาคมการค้าเห็นความสำคัญในการพัฒนาและเพิ่มบทบาทสมาคมการค้าให้เป็นตัวแทนที่เข้มแข็งของกลุ่มธุรกิจ โดยแบ่งกลุ่มการตรวจเยี่ยมสมาคมการค้า 3 กลุ่ม ได้แก่ (1) กลุ่มสมาคมการค้าที่จัดตั้งใหม่ (2) กลุ่มสมาคมการค้าที่ยังไม่เคยเข้าร่วมกิจกรรมกับกรมฯ และ (3) กลุ่มสมาคมการค้าที่ไม่ปฏิบัติตามกฎหมายสมาคมการค้า

กองพัฒนาผู้ประกอบธุรกิจ

กรมพัฒนาธุรกิจการค้า

21 กุมภาพันธ์ 2560